反招隠
作者：曹勛
朝代：宋

paragraphs: 驊騮天下駿，所制在服箱。
蘇秦天下辯，所失戀冠裳。
達人貴自重，出處保龍光。
山花麗雲錦，鳥語調絲簧。
清泉激鳴琴，掩抑合宮商。
芝朮勝粱肉，蘭菊有餘芳。
白雲結山友，來往俱相忘。
世路甚谿谷，簪笏誠羈韁。
人心若丘山，咫尺不可量。
猿鶴熟可馴，人熟不可防。
留侯從赤松，范蠡辭越王。
二子保令終，避世容何傷。
王孫促歸軫，吾徒方退藏。